དབང་རྫས་ཀྱི་ལྷ་ལ་དབང་བསྐུར་བས་སྤྱི་བོར་མི་བསྐྱོད་པས་དབུར་བརྒྱན། དེ་ལ་མཆོད། དེ་ཞུ་བ་ལས་བྱུང་བའི་འཁོར་ལོར་གྱུར་པ་ཁྱེད་རང་རྣམས་ལ་བྱིན་པའི་མོས་པ་མཛོད། ཨོཾ་དྷ་ར་དྷ་ར་དྷཱ་ར་ཡ་དྷཱ་ར་ཡ། མར་ད་མར་ད་བཛྲ་ཌྷྲྀཀ་ཕཊ་སྭཱ་ཧཱ། ཞེས་ལན་གསུམ་བཟླས་པའི་འཁོར་ལོ། རྡོ་རྗེ་སེམས་དཔའི་ཕྱག་རྒྱ་འདི། །ཕྱི་དང་ནང་དུ་ཡང་དག་གནས། །འཁོར་ལོ་མི་བསྐྱོད་པ་ཡི་གཟུགས། །བྱིན་པ་དཔའ་བོས་གཟུང་བར་གྱིས། །ཞེས་བརྗོད་དེ་མགོ་བོར་གཞག་གོ །རྣ་རྒྱན་འོད་དཔག་མེད་དམར་པོ་གཡས་པདྨ་དང་། གཡོན་དེས་ཡུུ་བ་བྱས་པའི་དྲིལ་བུ་འཛིན་པའི་སྐུར་གྱུར། ཕཻཾ། འོད་དཔག་མེད་སྤྱན་དྲངས། ཛཿཧཱུྃ་བཾ་ཧོཿ སླར་ཡང་དབང་ལྷ་འཁོར་བཅས་སྤྱན་དྲངས། དེ་རྣམས་ཀྱིས་དབང་རྫས་ཀྱི་ལྷ་ལ་དབང་བསྐུར་བ་ལས་འོད་དཔག་མེད་ཀྱིས་དབུར་བརྒྱན། །མཆོད་དེ། ཞུ་བ་ལས་བྱུང་བའི་རྣ་རྒྱན་དུ་གྱུར་པ་ལ། ཨོཾ་བཛྲ་དྷརྨཱ་ས་མ་ཡ་སྟྭཾ་ཧུ་ལུ་ཧུ་ལུ་ཨཱ་རོ་ལྀ་ཀ་ཕཊ་སྭཱ་ཧཱ། ཞེས་ལན་གསུམ་བཟླས་ཏེ། འཁོར་ལོ་མི་བསྐྱོད་པ་ཡི་གཟུགས་ཞེས་པའི་གནས་སུ། རྣ་རྒྱན་གཉིས་ནི་གསུང་རྡོ་རྗེ། །ཞེས་འདོན་པ་ཁ་སྤོས་ལ། རྣ་བ་གཉིས་ལ་རྣ་རྒྱན་སྦྱིན་ནོ། །མགུལ་རྒྱན་རིན་ཆེན་འབྱུང་ལྡན་སེར་པོ་གཡས་རིན་པོ་ཆེ་དང་། གཡོན་དེས་ཡུ་བ་བྱས་པའི་དྲིལ་བུ་འཛིན་པའི་སྐུར་གྱུར། ཕཻཾ། རིན་ཆེན་འབྱུང་ལྡན་སྤྱན་དྲངས། ཛཿཧཱུྃ་བཾ་ཧོཿ སླར་ཡང་དབང་ལྷ་འཁོར་བཅས་སྤྱན་དྲངས། དེ་རྣམས་ཀྱིས་དབང་རྫས་ཀྱི་ལྷ་ལ་དབང་བསྐུར་བ་ལས་རིན་ཆེན་འབྱུང་ལྡན་གྱིས་དབུར་བརྒྱན། མཆོད་དེ། ཞུ་བ་ལས་བྱུང་བའི་མགུལ་རྒྱན་དུ་གྱུར་པ་ལ། ཨོཾ་བཛྲ་སཱུརྱཱ་ཏ་མོ་མི་ཏ་མ་ན་ས་མ་ཡ་སྟྭཾ་ཨ་ཧཾ་རཏྣ་དྷྲྀ་ཀ་ཕཊ་སྭཱ་ཧཱ། ཞེས་ལན་གསུམ་བརྗོད་དེ། མགུལ་པའི་ཕྲེང་བ་རིན་ཆེན་འབྱུང་། །ཞེས་འདོན་པ་སྤོས་ཏེ། མགུལ་པར་མགུལ་རྒྱན་སྦྱིན་ནོ། །གདུ་བུ་རྣམ་པར་སྣང་མཛད་དཀར་པོ་གཡས་འཁོར་ལོ་དང་། གཡོན་དེས་ཡུ་བ་བྱས་པའི་དྲིལ་བུ་འཛིན་པའི་སྐུར་གྱུར། ཕཻཾ། རྣམ་པར་སྣང་མཛད་སྤྱན་དྲངས། ཛཿཧཱུྃ་བཾ་ཧོཿ སླར་ཡང་དབང་ལྷ་འཁོར་བཅས་སྤྱན་དྲངས། དེ་རྣམས་ཀྱིས་དབང་རྫས་ཀྱི་ལྷ་ལ་དབང་བསྐུར་བ་ལས་རྣམ་པར་སྣང་མཛད་ཀྱིས་དབུར་བརྒྱན། མཆོད་དེ། ཞུ་བ་ལས་བྱུང་བའི་གདུ་བུར་གྱུར་པ་ལ། ཨོཾ་ཤཱ་ཤྭ་ཏ་བ་ར་མ་ཤཱ་ཤྭ་ཏ་ཨེ་ཧྱེ་ཧི་ཛི་ན་ཛི་ཀ་ཕཊ་སྭཱ་ཧཱ། ཞེས་ལན་གསུམ་དང་། ལག་པར་རྣམ་པར་སྣང་མཛད་བརྗོད། ཞེས་པས་སྦྱིན་ནོ། །སྐ་རགས་དོན་ཡོད་གྲུབ་པ་ལྗང་གུ་གཡས་རལ་གྲི་དང་། གཡོན་དེས་ཡུ་བ་བྱས་པའི་དྲིལ་བུ་འཛིན་པའི་སྐུར་གྱུར། ཕཻཾ། དོན་ཡོད་གྲུབ་པ་སྤྱན་དྲངས། ཛཿཧཱུྃ་བཾ་ཧོཿ སླར་ཡང་དབང་ལྷ་འཁོར་བཅས་སྤྱན་དྲངས། དེ་རྣམས་ཀྱིས་དབང་རྫས་ཀྱི་ལྷ་ལ་དབང་བསྐུར་བ་ལས་དོན་ཡོད་གྲུབ་པས་དབུར་བརྒྱན། མཆོད་དེ། ཞུ་བ་ལས་བྱུང་བའི་སྐ་རགས་སུ་གྱུར་པ་ལ། ཨོཾ་ཕུ་ཕུ་ཕུ་ཧི་ཧི་ཧི་པྲཛྙཱ་དྷྲྀ་ཀ་ཕཊ་སྭཱ་ཧཱ། ཞེས་ལན་གསུམ་བརྗོད་ལ། སྐ་རགས་དོན་ཡོད་གྲུབ་པ་ནི། །ཞེས་པས་སྐ་རགས་སྦྱིན་ནོ། །སླར་ཡང་དེ་ནས་དེ་རྣམས་ལ་མཆོད་དེ། དེ་ནི་སྤྱོད་པའི་བརྟུལ་ཞུགས་དང་ལྡན་པ་ལས་ཡེ་ཤེས་ལྔ་སྐྱེད་པར་བྱེད་པ་ལ་སྦྱོར་བ་ལྷུར་བྱེད་པའོ། །དེ་ནས་ཤིན་ཏུ་རྒྱས་པར་སྤྲོ་ཞིང་། །རྣལ་འབྱོར་བལྟ་སྟངས་བཞི་དང་མངོན་པར་ཤེས་པ་ལ་སོགས་པ་ནུས་པ་ཐོབ་པ་གཞན་དོན་དུ་དཔའ་བོའི་སྤྱོད་པའི་བརྟུལ་ཞུགས་བླང་བར་འདོད་ན། སློབ་མ་སོང་མ་ཐག་པ་ལྟར་གཙོ་བོར་བསྐྱེད། ཡེ་ཤེས་པ་གཞུག་པ་ལ་སོགས་པ་བྱས་ནས་རུས་རྒྱན་གྱི་འཁོར་ལོ་ལ་སོགས་པའི་རྒྱན་ལྔ་སྔར་བཞིན་བསྐྱེད་ལ། ཁྱད་པར་སངས་རྒྱས་ལྔའི་རང་བཞིན་གྱི་ཐོད་པ་ལྔ། ཡུམ་རྡོ་རྗེ་རྣམ་པར་སྣང་མཛད་མར་བསྐྱེད། ཡེ་ཤེས་པ་གཞུག །དབང་བསྐུར། རྒྱས་གདབ། མཆོད། དེ་ཞུ་བ་ལས་བྱུང་བའི་སངས་རྒྱས་ལྔའི་རང་བཞིན་གྱི་ཐོད་པ་བྱིན་ལ། སྔགས། ཨོཾ་བཛྲ་བཻ་རོ་ཙ་ནཱི་ཡེ་ཧཱུྃ་ཕཊ་སྭཱ་ཧཱ། ཞེས་ལན་གསུམ་བཟླས་པས། འཁོར་ལོ་དང་ཐོད་པ་མགོ་ལ་བསྐོན་པར་བྱ་སྟེ། བཻ་རོ་ཙ་ནཱིའི་སྔགས་གང་ཡིན། །ཐོད་པས་མགོ་ལ་རྣམ་པར་བརྒྱན། །ཞེས་གསུངས་སོ། །ཡི་གེ་བདུན་པ་ལན་གསུམ་བཟླས་པའི་རྣ་རྒྱན་གཉིས་སྔར་བཞིན་བསྐྱེད་ཅིང་མོས་ལ་བྱིན་ཏེ། ཡི་གེ་བདུན་པའི་རིག་སྔགས་ཀྱིས། །རྣ་རྒྱན་གྱིས་ནི་རྣ་བ་མཛེས། །ཞེས་སོ། །ཕག་མོའི་རྩ་སྔགས་ལན་གསུམ་བཟླས་པའི་མགུལ་རྒྱན་སྔར་བཞིན་བྱིན་ཏེ། རྡོ་རྗེ་ཕག་མོའི་སྔགས་གང་ཡིན། །མགྲིན་པར་མགུལ་རྒྱན་རྣམ་པར་བརྒྱན། །ཞེས་སོ། །དཔའ་བོ་དྲུག་གི་གོ་ཆའི་སྔགས་ལན་གསུམ་གྱིས་གདུ་བུ་སྦྱིན། དཔའ་བོའི་གོ་ཆ་དྲུག་གིས་ནི། །ཕྱག་རྒྱ་འདི་ནི་ལུས་ལ་མཛེས། །ཞེས་སོ། །དཔའ་མོའི་གོ་ཆ་དྲུག་གི་སྔགས་ལན་གསུམ་གྱིས་སྐ་རགས་སྔར་བཞིན་བྱིན་ཏེ། རྣལ་འབྱོར་མ་དྲུག་ཅེས་པ་ཡི། །སྔགས་ཀྱི་སྐ་རགས་བརྒྱན་པའོ། །ཞེས་སོ། །ཡི་གེ་ཉི་ཤུ་རྩ་གཉིས་པའམ། ཡང་ན། རྒྱུད་འདིར་བཤད་པའི་སྙིང་པོ་ཡི་གེ་བཅུ་པ་ལན་གསུམ་བཟླས་པའི་མི་མགོ་ལྔ་བཅུའི་ཕྲེང་བ་གཙོ་བོར་བསྐྱེད་ལ་རྐེ་ལ་བྱིན་ཏེ། ལྷ་མོ་སྙིང་པོའི་སྔགས་ཉིད་ནི། །ཕྲེང་བ་བརྒྱ་ཕྱེད་བརྒྱན་པའོ། །ཞེས་སོ། །ཨོཾ་སརྦ་བུདྡྷ་ཌཱ་ཀི་ནཱི་ཡེ་བཛྲ་ཝརྞྞ་ནཱི་ཡེ་ཧུཾ་ཧཱུྃ་ཕཊ་སྭཱ་ཧཱ། ཞེས་ལན་གསུམ་བཟླས་པའི་སྟག་ལྤགས་ཀྱི་ཤམ་ཐབས་རྡོ་རྗེ་ཕག་མོའི་རང་བཞིན་བྱིན་པའི་མོས་པ་མཛོད། སངས་རྒྱས་ཀུན་གྱི་མཁའ་འགྲོ་མས། །པགས་པའི་གོས་ནི་འཛིན་པ་གཞན། །ཅེས་སོ། །ཨོཾ་ཌཱ་ཀི་ནཱི་ཡེ་ཧུྃ་ཧཱུྃ་ཕཊ། ཅེས་པ་ལ་སོགས་པ་རྣལ་འབྱོར་མ་སུམ་ཅུ་རྩ་དྲུག་གི་སྔགས་ལན་གསུམ་བཟླས་པའི་ཤམ་དུ། ཐབས་ཡེ་ཤེས་ཀྱི་བདུད་རྩིའི་བཏུང་བའི་སྣོད་ལག་པ་གཡོན་པར་བྱིན་ཏེ། འཁོར་ལོ་ཀུན་གྱི་རྣལ་འབྱོར་མའི། །སྔགས་ཀྱི་བཏུང་བའི་ཐོད་པའོ། །ཞེས་སོ། །བཅོམ་ལྡན་འདས་ཀྱི་རྩ་བའི་སྔགས་ལན་གསུམ་བཟླས་པས་ཁ་ཊྭཱཾ་ག་དང་། ཅང་ཏེའུ་སྔར་བཞིན་སྦྱིན་ཞིང་། མིའི་རྒྱུས་པའམ་སྐྲ་ལས་བྱས་པའི་ཚངས་སྐུད་དང་། མགྲིན་པར་འཆང་བའི་དོ་ཤལ་དང་། རྡོ་རྗེའི་རྒྱན་དང་རྐུན་པོའི་སྐྲ་ལས་བྱས་པའི་ཅོད་པན་དང་། སྐོར་གཉིས་པའི་སྐ་རགས་དང་། ཐལ་བ་དང་། དཔུང་རྒྱན་དང་། རྐང་གདུབ་དང་། གཡེར་ཁ་རྣམས་འཁོར་ལོ་བདེ་མཆོག་གི་རང་བཞིན་དུ་བྱིན་གྱིས་བརླབས་པ་བྱིན་པའི་མོས་པ་མཛོད། དཔའ་བོའི་རྩ་བའི་སྔགས་ཀྱིས་གང་། །ཚངས་སྐུད་ལ་སོགས་རྣམས་སུ་བརྟག །ཞེས་སོ། །དེ་ནས་ཕྱག་རྒྱ་ལྔ་ལ་སོགས་པ་རྣམ་པ་མཆོད་པར་བྱ་སྟེ། དེ་ནི་ནུས་པ་ཐོབ་པའི་རྣལ་འབྱོར་པས་སེམས་ཅན་གྱི་དོན་སྒྲུབ་པ་ལ་ལྷུར་བྱེད་པ། འཇིག་རྟེན་ལས་ཕྱི་རོལ་དུ་གྱུར་བ་ནང་གི་བདག་ཉིད་ཀྱི་རྒྱན་མ་ལུས་པའི་དོན་ནུས་པ་ལྷུར་བྱེད་པ་སྟོང་པ་ཉིད་དང་སྙིང་རྗེ་དབྱེར་མེད་པའི་རང་བཞིན་བྱང་ཆུབ་ཀྱི་སེམས་འབྱུང་བ་ལ་སྦྱོར་བར་བྱེད་པ་དཔའ་བོའི་སྤྱོད་པའི་བརྟུལ་ཞུགས་སྦྱིན་པ་ཡིན་ནོ། །དེ་ནས་ལུང་བསྟན་པ་དང་། དབུགས་དབྱུང་བ་ནི་སྔར་རྒྱས་པར་བྱས་ཟིན་པས་འདིར་མི་དགོས་གསུང་། དབང་གི་མཐའ་རྟེན་ནོ། །དེ་ནས་དབང་གི་དམ་ཚིག་བསྲུང་བར་གདམས་པ་ནི། སློབ་དཔོན་སྨོད་པར་མི་བྱེད་དང་། །བདེ་གཤེགས་བཀའ་ལས་མི་འདའ་དང་། །སྤུན་ལ་མི་སྡང་བ་ཉིད་དང་། །སེམས་ཅན་རྣམས་ལ་བྱམས་དམན་མིན། །དེ་ཉིད་སྐལ་མེད་ལ་མི་སྨྲ། །སྐལ་ལྡན་སེམས་ཅན་སུན་མི་འབྱིན། །རང་གི་ལུས་ལ་བརྙས་མི་བྱ། །ཆོས་རྣམས་ཉིད་ལ་ཚོད་མི་གཟུང་། །གཞན་གྱི་ཆོས་ནི་སུན་མི་འབྱིན། །བཙུན་མོ་རྣམས་ལ་མ་བརྙས་པ། །བྱང་ཆུབ་སྙིང་པོའི་བར་དུ་ནི། །དཀོན་མཆོག་གསུམ་ཉིད་མི་སྤོང་ཞིང་། །དམ་ཚིག་རྣམས་ཀྱང་རྟག་ཏུ་བསྐྱང་། །རྡོ་རྗེ་དྲིལ་བུ་བཅང་བར་བྱ། །གཙུག་ཏོར་རྟག་ཏུ་བཅིང་བར་བྱ། །སྦྱིན་སྲེག་གིས་ནི་དག་བྱ་ཞིང་། །དཀྱིལ་འཁོར་རྟག་ཏུ་བཞེངས་པར་བྱ། །རྟག་ཏུ་བདེ་གཤེགས་རབ་གནས་བྱ། །འབྱུང་ཆེན་རྣམས་ལ་གཏོར་མ་སྦྱིན། །ཕྱག་རྒྱ་བཅིང་བ་རྣམ་པར་སྤང་། །མཆོད་རྟེན་ལས་ནི་མི་བྱ་ཞིང་། །རྡོ་རྗེ་གསུམ་མཆོག་ཕྱག་མི་བཙལ། །དཀྱིལ་འཁོར་ལ་སོགས་ལུས་ཀྱི་ལས། །རྨི་ལམ་དུ་ཡང་མི་བྱའོ། །བླ་མ་སྤུན་ལ་ཕྱག་འཚལ་ཞིང་། །སློབ་དཔོན་གཞན་ལ་ཕྱག་མི་བཙལ། །རྟག་ཏུ་དག་པ་སྔགས་བཟླས་དང་། །བསམ་གཏན་ཉིད་དང་འབྲལ་མི་བྱ། །རྟག་ཏུ་སློབ་མ་བསྡུ་བྱ་ཞིང་། །རྟག་ཏུ་བཤད་པ་བྱ་བའང་ཡིན། །སེམས་ཅན་རྣམས་ནི་རྟག་བསྐྱང་ཞིང་། །སངས་རྒྱས་ལ་རྟག་མཆོད་ཆེན་བྱ། །ཛམྦྷ་ལ་ལ་ཆུ་སྦྱིན་དང་། །ལས་རྣམས་ཐམས་ཅད་རབ་ཏུ་སྤྱད། །མཆོད་རྟེན་ལས་ནི་བྱེ་མ་ལ། །མཁས་པས་ཆོ་ག་བཞིན་དུ་བྱའོ། །ཞེས་གདམས་ཏེ། རྩ་བའི་ལྟུང་བ་དང་སྦོམ་པོའི་ལྟུང་བ་བསྟན་ཏེ། གལ་ཏེ་ལྟུང་བ་བྱུང་ན་ཚོགས་འཁོར་དང་འབུལ་བ་བྱ་སྟེ། བླ་མའི་དྲུང་དུ་བཤགས་པ་སྔོན་དུ་འགྲོ་བས་སྡོམ་པ་སླར་ཡང་བླང་བར་བྱའོ། །དེ་རྣམས་ཀྱིས་དབང་གི་དངོས་གཞི་གྲུབ་ནས་གནས་སྐབས་དེ་དག་ཏུ་ཐོབ་ཅིང་ཁས་བླངས་བའི་དམ་ཚིག་ལ་སྲུང་སྡོམ་བགྱིད་སྙམ་པས་འདིའི་རྗེས་ཟློས་མཛོད། གཙོ་བོས་སོགས་དང་། དེང་བདག་སྐྱེ་བ་འབྲས་བུར་བཅས། །བདག་གི་གསོན་པའང་འབྲས་བུར་བཅས། །དེ་རིང་སངས་རྒྱས་རིགས་སུ་སྐྱེ། །སངས་རྒྱས་སྲས་སུ་དེ་གྱུར་ཏོ། །སོགས་བརྗོད་ནས། གཏང་རག་གི་མཎྜལ་ཕུལ། དད་པ་ཆེན་པོས་ལུས་ལོངས་སྤྱོད་དགེ་བའི་རྩ་བ་ཐམས་ཅད་བླ་མ་ལ་ཡོན་དུ་ཕུལ་ལ། བྲན་དུ་ཁས་བླང་བ་འདིའི་རྗེས་ཟློས་མཛོད། དེང་ནས་བརྩམས་ཏེ་བདག་བྲན་དུ། །ཁྱེད་ལ་བདག་ནི་འབུལ་བ་ལགས། །རང་གི་སློབ་མར་བསྒྱུར་བ་དང་། །ཆ་ཡིས་ཀྱང་ནི་སྤྱད་དུ་གསོལ། །ཞེས་དང་། དེ་ནས་མཁྱེན་པར་གསོལ་བར་བྱ་སྟེ། དེ་རིང་སངས་རྒྱས་ཐམས་ཅད་ཉིད། །བདག་ལ་ཉེ་བར་དགོངས་སུ་གསོལ། །འདི་ལྟར་ཁྱོད་ཀྱི་བཀའ་དྲིན་གྱིས། །བདག་ནི་བྱང་ཆུབ་བསྒྲུབ་ཏུ་གསོལ། །རྫོགས་པའི་བྱང་ཆུབ་བླ་ན་མེད། །མཆོད་གནས་ཀུན་མཆོག་བསྒྲུབས་ནས་ཀྱང་། །སྲིད་གསུམ་གནས་པའི་སེམས་ཅན་རྣམས། །དེ་ཉིད་དུ་ནི་དག་པར་བགྱི། །ཞེས་བརྗོད་ནས་རང་གནས་སུ་གཏང་ངོ་། །གསུམ་པ་རྗེས་ཀྱི་ཆོ་ག་ནི། ཚོགས་ཀྱི་འཁོར་ལོ་རྒྱས་པར་བྱ། །མཆོད་པ་རྣམས་ཁ་གསོས་ལ། གོང་ལྟར་བྱིན་གྱིས་བརླབ། བུམ་པའི་སྐབས་༼༩་༢༽ལྟར། ཕྱི་མཆོད། ནང་མཆོད། རྐང་བརྒྱད་ཀྱི་མཐར། བཅོམ་ལྡན་འདས་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་མ་ལུས་པ་སྩལ་དུ་གསོལ། ཞེས་འདོད་དོན་གསོལ་བ་གདབ། ཡི་གེ་བརྒྱ་པ་ལན་གསུམ་བརྗོད་ལ། ནུས་པ་མེད་པ་བདག་གིས་གཙོ། །མ་རྙེད་པ་དང་མ་འཚལ་ནས། །མ་ཚང་བ་དང་ལྷག་པ་གང་། །བགྱིས་པ་དེ་དག་བཟོད་པར་འོས། །སྔགས་ཉམས་པ་དང་བྱ་བ་ཉམས། །གང་ཡང་ཆོ་ག་ཉམས་གྱུར་པ། །དེ་ནི་དཔའ་བོས་བཟོད་པར་མཛོད། །མཆོག་གི་དབང་ཕྱུག་བཀའ་དྲིན་མཛོད། །ཅེས་བཟོད་པར་གསོལ་ནས། ཕྱོགས་བཅུ་ན་བཞུགས་པའི་སངས་རྒྱས་དང་སོགས་ནས། སུ་པྲ་ཏིཥྛའི་བར་གྱིས་རས་བྲིས་ལ་བརྟན་བཞུགས་བྱ། ཨོཾ། ཁྱེད་ཀྱིས་སེམས་ཅན་སོགས་དང་བཛྲ་མུཿ བུམ་ནང་གི་ཡེ་ཤེས་པ་དང་། གཏོར་མགྲོན་སོགས་ཡོད་ཚེ་དེ་རྣམས་གཤེགས། དམ་ཚིག་པ་རང་ལ་བསྡུ། གོ་ཆ་ཆེན་པོས་བསྲུང་། བཀྲ་ཤིས་ཀྱི་ཚིགས་བཅད་ཅི་རིགས་པ་བརྗོད་ཅིང་། བསྔོ་སྨོན་རྣམ་དག་གིས་རྒྱས་གདབ་པར་བྱའོ། །སླར་སྨྲས་པ། རྒྱ་བོད་མཁས་གྲུབ་ཉི་མའི་འོད་ཟེར་གྱིས། །གྲོལ་བའི་རྒྱུད་གཞུང་པདྨའི་སྦུབ་རྩ་ནས། །ངེས་དོན་སྦྲང་རྩི་བདག་བློའི་བུང་བ་ཡིས། །བཏུས་ནས་དོན་གཉེར་རྣམས་ལ་ཡོངས་སུ་བྱིན། །འོན་ཀྱང་སོ་སྐྱེའི་བློ་ཡིས་འགལ་བའི་ཚོགས། །ཅི་མཆིས་མཆོད་ཡུལ་རྣམས་ལ་སྙིང་ནས་བཤགས། །ལེགས་བྱས་དྲིན་ཅན་བླ་མའི་ཞབས་བརྟན་ཅིང་། །རྒྱུད་སྡེའི་བཤད་སྒྲུབ་འབར་བའི་ཆེད་དུ་བསྔོ། །བདག་སོགས་འགྲོ་ཀུན་ཚེ་རབས་ཐམས་ཅད་དུ། །ཡོངས་འཛིན་དམ་པས་རྗེས་བཟུང་ལམ་མཆོག་དང་། །མཇལ་ནས་མིག་འཕྲུལ་ལྟ་བུའི་ཏིང་འཛིན་གྱིས། །དཔལ་ལྡན་ཧེ་རུ་ཀ་དཔལ་ཉིད་གྱུར་ཅིག །ཅེས་དཔལ་འཁོར་ལོ་བདེ་མཆོག་སྡོམ་འབྱུང་གི་དཀྱིལ་འཁོར་གྱི་དབང་ཆོག་དྲི་མེད་ཟླ་བའི་ཆུ་རྒྱུན་ཞེས་བྱ་བ་འདི་ནི། ཀུན་མཁྱེན་བུ་སྟོན་རིན་པོ་ཆེའི་དཀྱིལ་ཆོག་ཆེན་པོ་ལས། འདམ་ཁའི་རྣམ་གྲངས་དག་འདོར་ནས་རང་བཞེད་དམར་བཏུས་སུ་བཀོད། རིན་ཆེན་མཁྱེན་རབ་མཆོག་གྲུབ་ཀྱི་ལྷན་ཐབས་ནས་ཁ་བསྐངས། འཇམ་མགོན་རྡོ་རྗེ་སེམས་དཔའི་རྡོ་རྗེའི་གསུང་སྒྲོས་ཀྱིས་བརྒྱན་ཏེ། གོ་བདེ་བཀླགས་ཆོག་ཏུ་རྫོགས་པའི་སངས་རྒྱས་རྗེ་བླ་མ་འཇམ་དབྱངས་མཁྱེན་བརྩེའི་དབང་པོ་གཙོ་བོར་བཞུགས་པའི་ཡོངས་འཛིན་དམ་པ་དུ་མའི་ཞབས་རྡུལ་སྤྱི་བོས་ལེན་པ་འཇམ་དབྱངས་བློ་གཏེར་དབང་པོས་ཐར་རྩེ་རྡོ་རྗེ་འཆང་གི་དགོངས་བཞེད་ལྟར་རྒྱུད་སྡེ་རབ་འབྱམས་ཀྱི་བཀའི་བསྡུ་བ་ཆེན་པོ་བགྱིད་སྐབས་རྫོང་སར་བཀྲ་ཤིས་ལྷ་རྩེར་སྦྱར་བའི་ཡི་གེ་པ་ནི་ནང་ཆེན་གཙང་མདའི་སློབ་དཔོན་མཁས་གྲུབ་རྒྱ་མཚོས་གུས་པས་བགྱིས་པ་འདིས་ཀྱང་བདག་སོགས་འགྲོ་ཀུན་ཧེ་རུ་ཀའི་གོ་འཕང་ཐོབ་གྱུར་ཅིག། །། དཔེ་བསྡུར་བྱེད་ཚར་ལགས། ཞུ་བཅུག་ཐེངས་གསུམ་པ། སླར་ཡང་ཞུ་བཅུག་བྱས།